अग्रपंक्तिमा खट्नेलाई ताली
कोभिड–१९ को महामारीविरुद्धको लडाइँमा अग्रपंक्तिमा खटिरहेका स्वाथ्यकर्मी, सुरक्षाकर्मीलगायतको सम्मानमा फुटबल प्रशिक्षक र खेलाडीहरूले ताली बजाउँदै साथ दिने अभियान सुरु गरेका छन् ।
काठमाडौँ — कोभिड–१९ को महामारीविरुद्धको लडाइँमा अग्रपंक्तिमा खटिरहेका स्वाथ्यकर्मी, सुरक्षाकर्मीलगायतको सम्मानमा फुटबल प्रशिक्षक र खेलाडीहरूले ताली बजाउँदै साथ दिने अभियान सुरु गरेका छन् ।सहिद स्मारक ‘ए’ डिभिजन लिग च्याम्पियन मछिन्द्रका गोलकिपर विशाल श्रेष्ठ र डिफेन्डर रन्जित धिमाल, थ्रीस्टारका प्रशिक्षक मेघराज केसी, आर्मीका नवीन न्यौपाने, राष्ट्रिय टिमका पूर्वकप्तान विराज महर्जन, आर्मीका कप्तान भरत खवास, गोलकिपर विकेश कुथु, जितेन्द्र कार्की, विकास खवास, जर्जप्रिन्स कार्की, पूर्व मिडफिल्डर राजु तामाङ, मनाङ मर्स्याङदीका मिडफिल्डर अन्जन विष्ट, च्यासलका सुनील बल, पुलिसका भोलानाथ सिलवाल, ब्रिगेड ब्वाइजका कप्तान अनिल गुरुङ, पूर्वखेलाडी बक्सर क्षत्रीले ताली बजाउँदै सम्मन गरेको भिडियो इन्स्टाग्रामलगायत सामाजिक सञ्जालमा अपलोड गरिएको छ । त्यस अभियानमा महिला राष्ट्रिय टिमका खेलाडी सावित्रा भण्डारी, अन्जना रानामगर, दीपा राई, पुनम मगरले पनि साथ दिएका छन् ।‘कोरोना भाइरसको महामारीविरुद्ध अग्रभागमा रहेर काम गरिरहेका स्वास्थ्यकर्मी, सुरक्षाकर्मीलगायत सबैलाई हामीले सम्मान गर्नुपर्छ । उहाँहरूप्रति सम्मान प्रकट गर्नकै लागि ताली बजाउने अभियान थालिएको हो । यसमा साथ दिनुहुने सबैलाई धन्यवाद,’ आर्मीका कप्तान भरत खवासले भने । उनका अनुसार आ–आफ्ना घरमा बनाइएका भिडियोलाई ज्ञानदीप कार्कीले सम्पादन गरी सामाजिक सञ्जालमा अपलोड गरिएको हो ।